CELEX: E2007C0029
Language: lv
Date: 2007-02-19 00:00:00
Title: EBTA Uzraudzības iestādes Lēmums Nr. 29/07/COL ( 2007. gada 19. februāris ), ar kuru apstiprina Norvēģijas iesniegto plānu par zooloģiskajos dārzos turētu putnu profilaktisko vakcināciju pret ļoti patogēno putnu gripu

24.5.2007   
            
            
               LV
            
            
               Eiropas Savienības Oficiālais Vēstnesis
            
            
               L 132/40
            
         EBTA UZRAUDZĪBAS IESTĀDES LĒMUMS
   
   Nr. 29/07/COL
   (2007. gada 19. februāris),
   ar kuru apstiprina Norvēģijas iesniegto plānu par zooloģiskajos dārzos turētu putnu profilaktisko vakcināciju pret ļoti patogēno putnu gripu
   EBTA UZRAUDZĪBAS IESTĀDE,
   ŅEMOT VĒRĀ līgumu par Eiropas Ekonomikas Zonu, un jo īpaši tā 109. pantu un 1. protokolu,
   ŅEMOT VĒRĀ nolīgumu starp EBTA valstīm par Uzraudzības iestādes un Tiesas izveidi, un jo īpaši tā 5. panta 2. punkta d) apakšpunktu un 1. protokolu,
   ŅEMOT VĒRĀ EEZ līguma I pielikuma I nodaļas 3.1.5.a punktā minēto tiesību aktu, Padomes 2005. gada 20. decembra Direktīva 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (1), kas pielāgots EEZ līgumam ar tā 1. protokolu, un jo īpaši tā 56. panta 2. punktu un 57. panta 2. punktu,
   ŅEMOT VĒRĀ Norvēģijai piemērojamo tiesību aktu, lai ievērotu EEZ līguma I protokola I. nodaļas ievaddaļas 3. panta b) punktā minētās procedūras, Komisijas 2006. gada 6. jūlija Lēmums 2006/474/EK profilakses pasākumiem pret A tipa H5N1 apakštipa gripas vīrusa izraisītu ļoti patogēnas putnu gripas izplatību to putnu vidū, kas tiek turēti dalībvalstu zooloģiskajos dārzos, apstiprinātās iestādēs, institūtos vai centros, un par Lēmuma 2005/744/EK atcelšanu (2),
   ŅEMOT VĒRĀ EBTA Uzraudzības iestādes 2007. gada 14. februāra Lēmumu Nr. 22/07/COL, ar kuru atbildīgajam kolēģijas loceklim uzdod pieņemt lēmumu, ja lēmuma projekts saskan ar EBTA Veterinārijas komitejas atzinumu,
   TĀ KĀ putnu gripa ir vīrusa ierosināta mājputnu un citu putnu infekcijas slimība, kas izraisa mirstību un traucējumus un var strauji iegūt epizootijas apmērus, nopietni apdraudot dzīvnieku un sabiedrības veselību un krasi samazinot putnkopības nozares rentabilitāti.
   TĀ KĀ nebrīvē, zooloģiskajos dārzos un apstiprinātās iestādēs, institūtos vai centros turēti putni parasti nenonāk saskarē ar mājputniem vai citiem nebrīvē turētiem putniem un tāpēc nerada inficēšanas risku mājputniem vai citiem nebrīvē turētiem putniem un, ņemot vērā zooloģiskajos dārzos turēto putnu vērtību, šādu putnu profilaktiska vakcinācija varētu būt atbilstošs papildu profilaktisks pasākums.
   TĀ KĀ Direktīvā 2005/94/EK ir minēti noteikumi par profilaktiskas vakcinācijas pret putnu gripu veikšanu, tostarp arī nebrīvē, piemēram, zooloģiskajos dārzos turētu putnu vakcinēšanu, un šajos noteikumos ir paredzēts, ka EEZ EBTA valstis iesniedz EBTA Uzraudzības iestādei apstiprināšanai mājputnu vai citu nebrīvē turētu putnu profilaktiskās vakcinācijas plānus.
   TĀ KĀ Lēmumā 2006/474/EK ir noteiktas dažas prasības attiecībā uz biodrošības pasākumiem, lai veiktu profilaksi attiecībā uz A tipa H5N1 apakštipa gripas vīrusa izraisītu ļoti patogēnu putnu gripu putniem, kas tiek turēti zooloģiskajos dārzos, apstiprinātās iestādēs, institūtos vai centros EEZ EBTA valstīs, lai tādējādi aizsargātu savvaļas faunu un saglabātu bioloģisko daudzveidību.
   TĀ KĀ Lēmumā 2006/474/EK ir arī minēti noteikumi par zooloģiskajos dārzos, apstiprinātās iestādēs, institūtos vai centros turēto putnu profilaktisko vakcināciju, kas ir jāievēro EEZ EBTA valstīm, ja tās uzskata par lietderīgu vakcinēt šādus putnus, kā arī paredzēts, ka EEZ EBTA valstis iesniedz EBTA Uzraudzības iestādei zooloģiskajos dārzos turētu putnu vakcinācijas plānus.
   TĀ KĀ EBTA Uzraudzības iestāde ciešā sadarbībā ar Eiropas Komisiju ir pārbaudījusi Norvēģijas atbilstīgi Direktīvai 2005/94/EK un Lēmumam 2006/474/EK iesniegtos profilaktiskās vakcinācijas pret putnu gripu plānus un tāpēc ir lietderīgi iesniegt tos apstiprināšanai.
   TĀ KĀ šajā lēmumā paredzētie pasākumi ir saskaņā ar atzinumu, ko sniegusi EBTA Veterinārijas komiteja, kas palīdz EBTA Uzraudzības iestādei,
   IR PIEŅĒMUSI ŠO LĒMUMU.
   
               1)
            
            
               Ar šo apstiprināt Norvēģijas 2006. gada 15. maijā atbilstīgi Direktīvas 2005/94/EK 56. panta 2. punktam un Lēmuma 2006/474/EK 4. pantam iesniegto plānu par zooloģiskajos dārzos turēto putnu profilaktisko vakcināciju pret ļoti patogēno putnu gripu.
            
         
               2)
            
            
               Saskaņā ar EEZ līguma 109. panta 2. punktu EBTA Uzraudzības iestāde iesniedz Eiropas Komisijai Norvēģijas iesniegto profilaktiskās vakcinācijas plānu un visus tā grozījumus.
            
         
               3)
            
            
               Šis lēmums stājas spēkā 2007. gada 19. februārī.
            
         
               4)
            
            
               Šis lēmums ir autentisks angļu valodā.
            
         
      Briselē, 2007. gada 19. februārī
      
         
            EBTA Uzraudzības iestādes vārdā —
         
            priekšsēdētājs
         
         Bjørn T. GRYDELAND
         
         
            direktors
         
         Niels FENGER
         
      
   
   
      (1)  OV L 10, 14.1.2006., 16. lpp.
   
      (2)  OV L 187, 8.7.2006., 37. lpp.